Vestre Landsret stadfæster dommen i en sag om drab fra 2018, hvor en nu 55-årig kvinde slog en 79-årig mand ihjel i en lejlighed i Aalborg.

En 79-årig mand fra Fjerritslev led en voldsom skæbne i en lejlighed på Jyllandsgade i Aalborg 22. november 2018, da han blødte ihjel efter at være blevet overfaldet med kniv, gryder og pander. Det var den nu 55-årige Ane Birthe Nielsen, der gennem flere timer tildelte manden i alt 111 læsioner, og i november 2019 blev hun idømt 13 års fængsel for drabet. En dom, som hun og hendes advokat valgte at anke til landsretten. Torsdag er dommen så blevet stadfæstet. Det oplyser retssekretæren ved Vestre Landsret i Aalborg til TV2 Nord. Mødtes på Mallorca Bar I byretten forklarede Ane Birthe Nielsen, at hun havde mødt den 79-årige mand på Mallorca Bar. De to aftalte ifølge Ane Birthe Nielsen, at manden skulle købe seksuelle ydelser af hende, og derfor gik de op i hendes lejlighed på Jyllandsgade i Aalborg. - I retten forklarede Ane Birthe Nielsen, at den 79-årige i lejligheden sagde noget, der triggede hende, sagde anklager for Nordjyllands Politi, Louise Watson, da sagen var for byretten. Det fik kvinden til at gå amok. Senere ringede hun selv til politiet og fortalte, at hun havde slået manden ihjel. I byretten gik anklageren efter 12 års fængsel, men dommen endte med at lyde på 13 års fængsel – blandt andet på grund af voldens omfang og fordi, ofret var værgeløs, da noget af volden blev begået. En afgørelse, som Vestre Landsret altså nu har stadfæstet.